2021-ben kicsit kilépve már a Covid árnyékából több személyes aktivitásra nyílt lehetőség a programon belül. Az év elején pedig online és kisebb létszámú szabadtéri eseményekkel próbáltuk oldani a járvány okozta elszigetelődést, új kezdeményezések is megvalósultak a pályázati és egyéb támogatások jóvoltából.

**Február**ban **online farsang**ot tartottunk, melyen az idősek és az önkéntesek Zoom-on keresztül mutatták be az általuk készített jelmezeket és tavaszköszöntő írásaikat. Még ebben a hónapban 12 önkéntes részvételével volt egy **lélekemelő séta** a Normafához, a Bálint napi túra célja a közösségépítés volt, mely igen jól sikerült, egy lelkes önkéntesünk még azzal is színesítette a programot, hogy előzetesen kvíz kérdésekkel készült a kirándulásra.



**Április** hónap kiemelt eseménye a **Húsvét** volt, ezen az ünnepen az önkéntesek locsolkodtak, verseltek az idős hölgyeknek, valamint a programba bevont idősek személyes ajándékot is kaptak.

Ebben a hónapban is tartottunk **Online találkozót** az **IBP születésnapjának megünneplésre,** egy virtuális koccintással és az emlékek felidézésével ünnepelve a programot.

**Július** egész pontosan 2021. július 31. mérföldkő volt az IBP számára. A Decathlon dolgozói a IX. **Decathlon Mátra Túra** keretében szerveztek egy kicsi túrát nekünk. Az eléggé elszigetelten, magányosan élő időseink közül öten vállalkoztak az útra (ez igen szép szám, mert a nagy többség a lakását is alig tudja elhagyni). Nagy örömmel, várakozással teli izgalommal készültek, ahogy az önkéntes kísérők is, akiknek többsége maga is szépkorú volt.

**Október** az Idősek hónapja, így programunk életében is kiemelkedő. 2021-ben az **Idősek Világnapja** rendhagyó módon került megünneplésre. Október 1-jén egy forgalmas II. kerületi helyszínen a 4-es villamos megállója melletti kisebb közterületen a Margit körút és a Frankel Leó utca sarkán 15 és 17 óra között önkénteseink virággal köszöntötték az arra járó időseket. Ehhez egy különleges élmény is társult Pálos Hanna és Mészáros Béla, a Katona József Színház színészei is beálltak virágot osztani, és felolvastak a Kincseink kiadványunkból, mely kiadványunkat ezzel az eseménnyel tártuk a nyilvánosság elé. (az idősektől kapott történetek, általuk írt versek, mesék, novellák, receptek stb. gyűjteménye). A rózsa megtette hatását, a legtöbben hálával és nagy meglepetéssel fogadták a vörös rózsát. Az önkéntesek és a színészek nagyon alázatosan és nyitott szívvel közelítettek minden idős felé. A szórólapokkal a járókelőket tájékoztattuk az Idősek Barátai Programról, illetve az önkéntes lehetőségekről. Az eseményt követően több új idős jelentkezett a Programba, illetve potenciális önkéntesek is érdeklődtek.

**December** hónapban a **Karácsony** megünneplése még mindig a pandémia jegyében telt. Az idősek egészségének védelmében sajnos nem volt lehetőség arra, hogy beltéren nagyobb létszámú közösségi eseményt, ünnepséget szervezzünk számukra. Ezért „házhoz vittük” a karácsonyi műsort, azaz az önkéntesek kisebb csoportokba rendeződve az idősek otthonaikban adtak karácsonyi szerenádot:   
<https://www.youtube.com/watch?v=SFMSSfVLR38>

Természetesen az ajándékozás sem maradt el, melyhez a **Mindspire Consulting** alkalmazottai nyújtottak segítséget a személyre szóló ajándékokkal. Az előkészítésben és az előzetes felmérésben sokat segítettek a látogató önkéntesek, megtudakolva, rávezetve az időseket, hogy milyen ajándékot szeretnének.